Diari Oficial de la Generalitat Valenciana


Sumari del DOGV 4892, del 26-11-2004 (2004/12360)

RESOLUCIÓ d'11 de novembre de 2004, de la Direcció General de Pesca, per la qual s'establixen i classifiquen les zones de producció de mol·luscos bivalves i gasteròpodes en aigües de la Comunitat Valenciana.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4892

Data del DOGV
:   26-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12936


Data del document
:   11-11-2004

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * mol·lusc
    * legislació
    * cria de mol·luscos
    * zona de captura

RESOLUCIÓ d'11 de novembre de 2004, de la Direcció General de Pesca, per la qual s'establixen i classifiquen les zones de producció de mol·luscos bivalves i gasteròpodes en aigües de la Comunitat Valenciana. [2004/X12056]
  
El Reial Decret 571/1999 de 9 d'abril, pel qual s'aprova la reglamentació tecnicosanitària que fixa les normes aplicables a la producció i comercialització de mol·luscos bivalves vius, preveu la necessitat de donar difusió a la relació de zones de producció, amb indicació de la seua ubicació i els seus límits, on es podran recol·lectar mol·luscos bivalves, mol·luscos gasteròpodes, tunicats i equinoderms marins vius, establint la classificació d'acord amb les normes reguladores.
  
L'esmentat Reial Decret disposa en l'article 7.1, que correspon a les comunitats autònomes, elaborar la relació de les zones de producció amb indicació de la seua ubicació i dels seus límits.
  
El Reial Decret 345/1993 de 5 de març, del Ministeri d'Agricultura, Pesca i Alimentació, pel qual s'establixen les normes de qualitat de les aigües i de la producció de mol·luscos i altres invertebrats marins, establix en l'article 5, punt 1, que l'òrgan competent de la Comunitat Autònoma definirà i classificarà les zones de producció amb indicació dels seus límits, on es puguen recol·lectar mol·luscos bivalves, mol·luscos gasteròpodes, tunicats i equinoderms, de producció natural per a marisquejar o d'aqüicultura.
  
Per complir la normativa estatal de referència, la Comunitat Valenciana, mitjançant resolucions de la Direcció General de Pesca i Relacions Agràries de 2 de juny de 1993, de la Direcció General de Producció Agrària i Pesca, de 26 de juny de 1995 i, de la Direcció General de Pesca i Comercialització Agrària, de 12 de juny de 2002, es van establir i es van classificar les zones de producció de mol·luscos bivalves i gasteròpodes.
  
Les zones d'extracció estan concentrades al litoral de la província de València, comercialitzant-se als centres d'expedició de Cullera i Gandia.
  
Tot i això, s'aconsella concentrar els esforços de control i anàlisi sobre les zones vertaderes de producció, unificant les zones en funció dels resultats de les anàlisis realitzades i de les quantitats extretes en cada àrea marítima, i és necessari modificar les resolucions d'esta Conselleria que van establir les zones de producció de bivalves i gasteròpodes.
  
Per tant, per complir els reials decrets referenciats i a la vista dels informes sobre l'estat dels bancs naturals per a marisquejar i aqüicultura de la Comunitat Valenciana, i basant-se en el que establix l'article 38 de la Llei 9/1998 de 15 de desembre, de Pesca Marítima de la Comunitat Valenciana, esta Direcció General, resol:
  
Primer
  
S'aprova la relació de les zones de producció de mol·luscos bivalves i gasteròpodes en aigües del litoral de la Comunitat Valenciana, que figura en l'annex d'esta resolució.
  
Segon
  
A les zones de producció classificades en l'annex com a tipus B, és obligatòria la depuració dels mol·luscos bivalves extrets.
  
Tercer
  
Esta resolució substituïx la de 12 de juny de 2002, de la Direcció General de Pesca i Comercialització Agrària, per la qual s'establixen i classifiquen les zones de producció de mol·luscos bivalves i gasteròpodes en aigües de la Comunitat Valenciana.
  
Quart
  
Esta resolució produirà efectes des de l'endemà de la publicació en el Diari Oficial de la Generalitat Valenciana.
  
Quint
  
Esta resolució no posa fi a la via administrativa, i contra esta es pot interposar, en el termini d'un mes des de la notificació o publicació, recurs d'alçada davant el secretari autonòmic d'Agricultura i Relacions Agràries amb la Unió Europea.
  
València, 11 de novembre de 2004.- El director general de Pesca: José Francisco Ferrando Orta.